TUF ส่องผลงานครึ่งหลังปีนี้แข็งแกร่งชี้เป็นฤดูกาลส่งออกที่ดี-ธุรกิจกุ้งฟื้นตัว
TUF คาดการณ์กำไรไตรมาส 2/58 ลดลงถึง 25% เนื่องจากฐานไตรมาส2/57 ดีเป็นพิเศษ ซึ่งเกิดขึ้นจากต้นทุนทูน่ามีการปรับตัวลงอย่างมาก นอกจากนี้คาดว่าผลการดำเนินงานในงวดครึ่งปีหลัง (2H58) จะยิ่งแข็งแกร่ง เพราะเป็นฤดูกาลส่งออกที่ดี รวมทั้งการฟื้นตัวของธุรกิจกุ้ง คงคำแนะนำ ซื้อ และราคาพื้นฐานใหม่เป็น 26.70 บาท
21 ก.ค. 2558

บล.ดีบีเอสฯ ระบุในบทวิเคราะห์วันนี้ (21ก.ค.) ว่า บริษัท ไทยยูเนี่ยน โฟรเซ่น โปรดักส์ จำกัด (มหาชน) หรือ TUF คาดกำไรหลักไตรมาส 2/58ฟื้นตัวกว่า เทียบไตรมาสก่อนหน้าถึง 72% เป็น 1 พันล้านบาท สืบเนื่องจากยอดขายทูน่าซึ่งเป็นฤดูกาลที่ดีและอัตรากำไรขั้นต้นที่เพิ่มสูงขึ้นซึ่งส่วนใหญ่มาจากธุรกิจทูน่า การบริโภคที่ยุโรปอยู่ในระดับที่สูง
อีกทั้งการขายสต็อคราคาถูกได้เกิดขึ้นไปแล้วในไตรมาส1/58 ขณะเดียวกันภาวะเงินบาทที่อ่อนค่าก็ส่งผลดีกับบริษัทในเรื่องรายได้ในสกุลบาทที่มากขึ้น แต่สัดส่วนค่าใช้จ่ายขาย-บริหารเทียบกับรายได้กลับเพิ่มขึ้นเป็น 10.3% เพราะมีค่าใช้จ่ายดีล Bumble Bee และการส่งเสริมการจำหน่าย
ด้านการเปรียบเทียบกับช่วงเดียวกันของปีก่อน คาดการณ์กำไรไตรมาส 2/58 ลดลงถึง 25% เนื่องจากฐานไตรมาส2/57 ดีเป็นพิเศษ ซึ่งเกิดขึ้นจากต้นทุนทูน่ามีการปรับตัวลงอย่างมาก นอกจากนี้คาดว่าผลการดำเนินงานในงวดครึ่งปีหลัง (2H58) จะยิ่งแข็งแกร่ง เพราะเป็นฤดูกาลส่งออกที่ดี รวมทั้งการฟื้นตัวของธุรกิจกุ้ง ด้านการได้รับ Bumble Bee เข้ามาใน TUF คาดว่าดีลจะปิดได้ในเดือน ต.ค.58 นั่นคือปีนี้จะมีรายได้จาก Bumble Bee เข้ามาประมาณ 2 เดือน
ด้านการเพิ่มทุนแบบ PPO (Preferential Public Offering) นั้นได้มีการประกาศจำนวนหุ้นเพิ่มทุนและราคาขายในวันศุกร์ที่ผ่านมา ปรากฎว่าเป็น 795 ล้านหุ้น หรือ 6 หุ้นเดิมต่อ 1 หุ้นใหม่ และราคาขายเป็น 16.00 บาท (คิดเป็นส่วนลด 22% จากราคาตลาดเฉลี่ยที่ 20.40 บาท) ตามลำดับ Dilution Effect เป็น 14.3% ทั้งนี้เรื่องจำนวนหุ้นและราคาออกมาดีกว่าที่เราคาดไว้ก่อนหน้าที่เป็น worst case scenario ดังนั้นเม็ดเงินที่จะได้รับคือ 12.7 พันล้านบาท (หรือ 380 ล้านเหรียญสหรัฐ หากให้ 1 เหรียญสหรัฐเท่ากับ 33.50 บาท) ส่วนจำนวนเงินที่ต้องใช้ลงทุนที่เหลืออีก 37.9 พันล้านบาทก็จะใช้วิธีการกู้เพิ่ม
คงคำแนะนำ ซื้อ และราคาพื้นฐานใหม่เป็น 26.70 บาท ซึ่งประเมินด้วย P/E ปี 59 ที่ 19 เท่า (ค่าเฉลี่ยย้อนหลัง 5 ปี + 1 SD) เรามองเห็นถึงจุดเด่นของ TUF คือ การเป็นผู้เล่นรายใหญ่สินค้าอาหารทะเลในระดับโลก ซึ่งมีแนวโน้มการเติบโตที่สดใสในระยะยาว ความสามารถในการแข่งขันสูง เพราะฐานการผลิตอาหารที่มีหลากหลายแห่งในประเทศต่างๆ รวมทั้งตรายี่ห้อในปัจจุบันก็มีความแข็งแกร่งมาก เป็นที่รู้จักไปทั่วโลก